b"\n_START_ARTICLE_\nEstatut d'Autonomia de Gal\xc3\xadcia de 1936\n_START_PARAGRAPH_\nL'aprovaci\xc3\xb3 de l'Estatut d'Autonomia de Gal\xc3\xadcia de 1936 va ser fruit fonamentalment de la feina feta pel Partit Galleguista._NEWLINE_El projecte definitiu d'estatut no va arribar fins que el 1932 el batlle de Santiago de Compostela, Raimundo L\xc3\xb3pez Pol, va convocar tots els ajuntaments del pa\xc3\xads per a debatre el text. Aix\xc3\xad, a una assemblea el desembre del mateix any es va aprovar el document definitiu amb el suport del 77% dels ajuntaments gallecs, que representaven el 84,7% de la poblaci\xc3\xb3. Per\xc3\xb2 el proc\xc3\xa9s es va haver de paralitzar per mor de l'arribada del Bienni negre, i nom\xc3\xa9s es tornaria a recuperar despr\xc3\xa9s del triomf del Front Popular el febrer de 1936._NEWLINE_Quan aquest any, i per no perdre la carrera de l'Estatut, el Partit Galleguista va haver d'optar a favor del Front Popular la crisi interna fou molt aguda, i un sector important, l'anomenada dreta galleguista, varen separar-se del PG encara que despr\xc3\xa9s col\xc2\xb7laborassin en el refer\xc3\xa8ndum._NEWLINE_La campanya pel s\xc3\xad va ser espectacular. Va cridar l'atenci\xc3\xb3 del m\xc3\xb3n sencer. Cartells de Castelao, Lois Seoane, Isaac D\xc3\xadaz Pardo, etc._NEWLINE_El 28 de juny de 1936 es va celebrar el plebiscit de l'estatut, en qu\xc3\xa8 va votar el 74,56% del cens electoral, amb 993.351 dels vots a favor i 6.161 en contra. 1.451 persones votaren en blanc._NEWLINE_El 15 de juliol de 1936, nom\xc3\xa9s tres dies abans la tentativa de cop d'estat que va desencadenar la guerra civil (18 de juliol), G\xc3\xb3mez Rom\xc3\xa1n (secretari del Partit Galleguista) i Castelao (diputat) entregaven al President de les Corts el text de l'estatut aprovat en refer\xc3\xa8ndum; mai va poder entrar en vigor per mor del triomf del b\xc3\xa0ndol nacional a Gal\xc3\xadcia despr\xc3\xa9s de l'aixecament feixista de Franco._NEWLINE_Les Corts republicanes traslladades a Catalunya varen admetre a tr\xc3\xa0mit l'estatut el febrer de 1938, sense que s'arrib\xc3\xa0s a discutir ni aprovar."